ซีไอเอ็มบีไทยคาดกนง.ลดดอกเบี้ยอีกรอบมิ.ย.นี้
ธนาคารซีไอเอ็มบี ไทย คาด กนง. ลดดอกเบี้ยนโยบายอีก 0.25% ในการประชุมเดือน มิ.ย. วอน ธปท.ส่งสัญญาณดอกเบี้ยให้ชัด
18 มี.ค. 2558

ธนาคารซีไอเอ็มบี ไทย คาด กนง. ลดดอกเบี้ยนโยบายอีก 0.25% ในการประชุมเดือน มิ.ย. วอน ธปท.ส่งสัญญาณดอกเบี้ยให้ชัด
นายอมรเทพ จาวะลา ผู้อำนวยการสำนักวิจัย ธนาคารซีไอเอ็มบี ไทย เปิดเผยว่า รู้สึกเป็นห่วงภาวะการฟื้นตัวทางเศรษฐกิจที่ล่าช้า โดยมีปัจจัยสำคัญมาจากการที่นักลงทุนภาคเอกชนยังไม่มีความเชื่อมั่นที่ดีต่อทิศทางเศรษฐกิจไทยและเศรษฐกิจโลก ตลอดจนความต่อเนื่องของนโยบายการลงทุนภาครัฐ อีกทั้งล่าสุดที่ทางกนง. มีการลดอัตราดอกเบี้ยนโยบายลง อาจส่งสัญญาณให้นักลงทุนเข้าใจผิดว่าดอกเบี้ยอยู่ในช่วงขาลง ทำให้การลงทุนชะงักงันขึ้นได้ 
ทั้งนี้ จากสถิติที่ผ่านมา หากกนง.ปรับลดดอกเบี้ยเมื่อไหร่ มักจะได้เห็นกนง.ปรับลดดอกเบี้ยลงอีกครั้งในการประชุมครั้งต่อไปอันใกล้ หรือเป็นการปรับลดดอกเบี้ย 2 ครั้งในระยะใกล้กัน ดังนั้น สำนักวิจัยฯจึงคาดการณ์ว่าอาจจะได้เห็นกนง.ปรับลดดอกเบี้ยลงอีกครั้งในการประชุมรอบ วันที่ 10 มิ.ย.2558 ส่งผลให้ดอกเบี้ยนโยบายปรับลดลงมาเหลือ 1.50% หากตัวเลขจีดีพีไตรมาส 1 ปี 2558 ที่จะประกาศออกมาวันที่18 พ.ค.2558 ออกมาแย่กว่าคาด 
อย่างไรก็ดี แม้ยังกังวลต่อประสิทธิผลของการลดดอกเบี้ยว่าจะช่วยฟื้นเศรษฐกิจได้อย่างจำกัด แต่ในภาวะเช่นนี้ก็อาจเป็นไปได้ที่ทางกนง. คงมีเหตุผลและข้อมูลมากกว่านักวิเคราะห์ทั่วไป นอกจากนี้ยังวิตกว่าถ้าดอกเบี้ยลงมาเหลือ 1.50% แล้ว แล้วเกิดเศรษฐกิจซบเซา ธปท.จะยังเหลือกระสุนเพียงพอหรือไม่
นายอมรเทพ มองว่า อาจได้เห็นนโยบายการเงินรูปแบบใหม่ นั่นคือ กรณีถ้าปัจจัยต่างประเทศรุมเร้า เศรษฐกิจจีนชะลอ ปัญหารัสเซียยังไม่จบ เกิดเป็นวิกฤตเศรษฐกิจรอบใหม่ อาจทำให้กนง.ปรับลดดอกเบี้ยนโยบายลงอีก และลงมาต่ำกว่า 1.25% เป็นครั้งแรก 
"การประชุมกนง.รอบที่แล้วนโยบายการเงินขยับจากกองหลังขึ้นมาเป็นกองกลาง ประชุมรอบถัดไปก็อาจขยับขึ้นมาเป็นกองหน้า ถ้าโชคร้ายเกิดวิกฤต อาจจะได้เห็นสิ่งที่ไม่เคยเห็น เป็น a new normal stage ของธปท. เพราะความเชื่อมั่นจากภาคเอกชนยังต่ำ จากความต้องการในประเทศฟื้นตัวช้ากว่าที่คาด และปัจจัยภายนอกไม่แน่นอน หากนโยบายการคลังทำหน้าที่ได้ไม่เต็มที่ ภาระจึงตกอยู่ที่นโยบายการเงิน” นายอมรเทพ กล่าว  
นายอมรเทพ กล่าวว่า ในเมื่อตลาดคาดการณ์ว่าดอกเบี้ยนโยบายจะปรับลดอีกครั้ง นักลงทุนอาจจะยิ่งชะลอการลงทุน เพราะหวังต้นทุนทางการเงินที่ต่ำลง ซึ่งจะมีผลให้การลดดอกเบี้ยในครั้งก่อนไม่มีประสิทธิผลได้ จึงหวังว่าทางธปท. จะส่งสัญญาณให้ชัดเจนในส่วนของทิศทางอัตราดอกเบี้ย เพื่อช่วยประกอบการตัดสินใจของนักลงทุน
ขณะเดียวกัน เอกชนก็ไม่ควรรอภาครัฐให้นำร่องการลงทุนเพียงอย่างเดียว เพราะหากรอความชัดเจนในการก่อสร้าง การเบิกจ่าย และความต่อเนื่องในแผนการลงทุนระยะยาวมากเกินไป อาจทำให้เสียโอกาสในการลงทุน ต้นทุนทางการเงินอาจปรับสูงขึ้น หรือสภาพคล่องอาจลดลงหากสหรัฐฯ ขึ้นอัตราดอกเบี้ยและเกิดภาวะเงินไหลออก 
ด้านค่าเงินบาทยังแข็งค่าเมื่อเทียบกับประเทศเพื่อนบ้าน มาจากการนำเข้าหดตัวจากราคาน้ำมันที่ลดลง ทำให้ความต้องการเงินเหรียญสหรัฐจึงน้อยลง การปรับลดดอกเบี้ยนโยบายลงเป็นการพาเงินบาทเข้าสู่สงครามค่าเงินเต็มตัว จนกว่าธนาคารกลางสหรัฐปรับขึ้นดอกเบี้ย สงครามค่าเงินจะลดความร้อนแรงลง เพราะได้อานิสงส์จากเงินไหลออกจากตลาดเกิดใหม่ไปสู่สหรัฐ ซึ่งสำนักวิจัยฯคาดว่า สหรัฐจะปรับขึ้นดอกเบี้ยในเดือนกันยายนนี้ และปรับคาดการณ์เงินบาทสิ้นปีเป็น 34-35 บาทต่อเหรียญสหรัฐ จากเดิมเคยคาดการณ์ไว้ที่ 34 บาทต่อเหรียญสหรัฐ
“นอกจากความวิตกว่ากระสุนจะเพียงพอไหม เรายังห่วงว่าสภาพเครื่องยนต์จะกระตุกหรือเปล่า เศรษฐกิจไทยมองไปทางไหนเจอแต่ความท้าทาย งบประมาณภาครัฐล่าช้า รายได้ภาคเกษตรตกต่ำ ความเชื่อมั่นทุกภาคส่วนก็ยังไม่ฟื้น ความหวังของเศรษฐกิจไทย นอกจากภาคการท่องเที่ยวแล้ว ก็คงหวังภาคเอกชนให้เร่งลงทุนหรือออกไปลงทุนต่างประเทศ เพื่อหาโอกาสใหม่ ในช่วงที่เศรษฐกิจไทยฟื้นตัวช้า” นายอมรเทพ กล่าว